ວັນທີ 7 ກໍລະກົດ 2016 ນີ້ ທີ່ກະຊວງການຕ່າງປະເທດ ທ່ານ ສະເຫລີມໄຊ ກົມມະສິດ ລັດຖະມົນຕີ ກະຊວງການຕ່າງປະເທດ ໄດ້ໃຫ້ກຽດຕ້ອນຮັບ ການເຂົ້າຢ້ຽມຂໍ່ານັບ ຂອງທ່ານ ໄອໂວ ຊີເບີ (IVOsieber) ເອກອັກຄະລັດຖະທູດ ວິສາມັນ ຜູ້ມີອໍານາດເຕັມ ແຫ່ງປະເທດສະວິດ ປະຈໍາ ສປປ ລາວ ມີສໍານັກງານ ຕັ້ງຢູ່ບາງກອກ ຣາຊະອານາຈັກໄທ ເພື່ອຮ່ວມກັນ ປຶກສາຫາລື ຫລາຍບັນຫາ ທີ່ມີຄວາມສົນໃຈ.
ໃນໂອກາດດັ່ງກ່າວ, ທ່ານ ສະເຫລີມໄຊ ກົມມະສິດ ໄດ້ສະແດງ ຄວາມຍິນດີຕ້ອນຮັບ ທ່ານທູດ ໂດຍໄດ້ຕີລາຄາສູງ ຕໍ່ການພົວພັນຮ່ວມມື ລະຫວ່າງສປປ ລາວ ແລະ ປະເທດສະວິດ ໃນໄລຍະຜ່ານມາ ປຶກສາຫາລື ແລກປ່ຽນຄໍາຄິດຄໍາເຫັນ ເຊິ່ງກັນ ແລະ ກັນ ກ່ຽວກັບບັນຫາ ທີ່ສອງຝ່າຍ ໃຫ້ຄວາມສົນໃຈ, ໂດຍສະພາະ ແມ່ນການສະໝັກ ເປັນຄູ່ຮ່ວມເຈລະຈາ ຂະແໜງການອາຊຽນ ຂອງສະວິດ ແລະ ການເປັນປະທານ ອາຊຽນຂອງ ສປປ ລາວ ໃນປີ2016. ໃນຂະນະດຽວກັນ ກໍໄດ້ສະແດງ ຄວາມຂອບໃຈ ຕໍ່ການຊ່ວຍເຫລືອ ແລະ ການພົວພັນ ຂອງປະເທດສະວິດ ໃນໄລຍະຜ່ານມາ ໄດ້ກວມເອົາ 3 ຂົງເຂດ ຄື: ຂົງເຂດກະສິກໍາ ແລະ ຄໍ້າປະກັນ ດ້ານສະບຽງອາຫານ, ຂົງເຂດການປົກຄອງທ້ອງຖິ່ນ ແລະ ການມີສ່ວນຮ່ວມ ຂອງປະຊາຊົນ ແລະ ຂົງເຂດອາຊີວະສຶກສາ, ການສ້າງວຽກເຮັດງານທໍາ ແລະ ການຝຶກອົບຮົມ ເຊິ່ງເປັນການ ປະກອບສ່ວນເຂົ້າໃນ ການສ້າງສາ ພັດທະນາປະເທດ ພ້ອມກັນນັ້ນ ຍັງໄດ້ຕີລາຄາສູງ ຕໍ່ການຊ່ວຍເຫລືອ ຂອງສະວິດແກ່ ສປປ ລາວ ທັງໃນ ຂອບສອງຝ່າຍ ແລະ ຫລາຍຝ່າຍ ເປັນຕົ້ນແມ່ນ ຂະແໜງການສຶກສາ, ກະສິກໍາ,ການເກັບກູ້ລະເບີດ ບໍ່ທັນແຕກ ແລະ ການພັດທະນາຊົນນະບົດ ເຊິ່ງເປັນການປັບປຸງ ຊີວິດການເປັນຢູ່ ຂອງປະຊາຊົນລາວ ບັນດາເຜົ່າ ໃຫ້ນັບມື້ນັບດີຂຶ້ນ.
ນອກນີ້, ທັງສອງຝ່າຍ ໄດ້ມີການແລກປ່ຽນ ຄໍາຄິດຄໍາເຫັນ ກ່ຽວກັບຄວາມອາດສາມາດ ໃນການເພີ່ມທະວີ ການພົວພັນຮ່ວມມື ລະຫວ່າງ ສອງປະເທດໃຫ້ດີຂຶ້ນ ແລະ ສະແດງຄວາມຫວັງວ່າ ສາຍພົວພັນມິດຕະພາບ ແລະ ການຮ່ວມມື ລະຫວ່າງ ສອງປະເທດ ຈະສືບຕໍ່ແໜ້ນແຟ້ນ ຂະຫຍາຍຕົວ ຍີ່ງໆຂຶ້ນ./.